
 30.4.2018
 BG
 Официален вестник на Европейския съюз
 L 110/1
 РЕГЛАМЕНТ ЗА ИЗПЪЛНЕНИЕ (ЕС) 2018/659 НА КОМИСИЯТА
 от 12 април 2018 година
 относно условията за въвеждане в Съюза на живи еднокопитни животни и сперма, яйцеклетки и ембриони от еднокопитни животни
 (текст от значение за ЕИП)
 ЕВРОПЕЙСКАТА КОМИСИЯ,
 като взе предвид Договора за функционирането на Европейския съюз,
 като взе предвид Директива 91/496/ЕИО на Съвета от 15 юли 1991 г. относно определяне на принципите на организация на ветеринарните проверки на животни, въведени в Общността от трети страни, и за изменение на Директиви 89/662/ЕИО, 90/425/ЕИО и 90/675/ЕИО (1), и по-специално член 3, параграф 2 и член 9, параграф 1, буква в) от нея,
 като взе предвид Директива 92/65/ЕИО на Съвета от 13 юли 1992 г. за определяне на ветеринарно-санитарните изисквания относно търговията и вноса в Общността на животни, сперма, яйцеклетки и ембриони, които не са предмет на ветеринарно-санитарните изисквания, определени в специалните правила на Общността, посочени в приложение А, раздел I към Директива 90/425/ЕИО (2), и по специално член 17, параграф 3 от нея,
 като взе предвид Директива 2009/156/ЕО на Съвета от 30 ноември 2009 г. относно ветеринарно-санитарните условия, регулиращи движението и вноса от трети страни на еднокопитни животни (3), и по-специално член 2, буква и), член 12, параграфи 1, 4 и 5, член 13, параграф 2 и членове 15, 16, 17 и 19 от нея,
 като има предвид, че:
 (1)
 С Директива 2009/156/ЕО се определят ветеринарно-санитарните изисквания относно вноса в Съюза на еднокопитни животни. В нея се предвижда, че в Съюза могат да бъдат внасяни само еднокопитни животни, които идват от трета държава или част от трета държава, включена в списъка на трети държави, изготвен в съответствие с посочената директива, като животните се придружават от здравен сертификат по образец, изготвен също в съответствие с посочената директива. Здравният сертификат трябва да удостоверява, че еднокопитните отговарят на ветеринарно-санитарните условия, установени в съответствие с посочената директива в съответния здравен сертификат.
 (2)
 Списъкът на трети държави, от които държавите членки разрешават вноса на живи еднокопитни и сперма, яйцеклетки и ембриони от еднокопитни, и регионализацията на някои от тези трети държави следва да бъдат установени въз основа на здравния статус на животните в посочените трети държави и да се основават на списъка на трети държави или части от техните територии, установен в Решение 2004/211/ЕО на Комисията (4).
 (3)
 В съответствие с член 12, параграф 2, буква а) от Директива 2009/156/ЕО ветеринарно-санитарните изисквания, определени в настоящия регламент, следва да се основават на оценка на риска. Предвиденият в член 12, параграф 4 от Директива 2009/156/ЕО принцип на групиране на държави в здравни зони съгласно общи рискове се оказа ефективен. Тъй като обаче терминът „зони“ предполага известна географска близост, а някои идентични рискове могат да са налице в отдалечени една от друга области, държавите следва да бъдат разпределени в „санитарни групи“.
 (4)
 С Директива 92/65/ЕИО се определят ветеринарно-санитарните изисквания относно вноса в Съюза на сперма, яйцеклетки и ембриони от еднокопитни животни. В нея се предвижда, че в Съюза могат да бъдат внасяни само стоки, които идват от трета държава или